Fietsryer Dlamini bly oor Spele in 2021 | Netwerk24
Deur Marnus Kok 29 Maart 2020 16:00
Dlamini (24), wat vir die plaaslike beroepspan NTT ry, was laat in 2019 in die nuus toe sy arm gebreek is tydens 'n onderonsie met wagte by die Tafelberg Nasionale Park.
Die Suid-Afrikaanse fietsryer Nicholas Dlamini tydens die Tour Down Under in 2018 in Australië. Foto: Getty Images
Die besering het hom nie net lank van sy fiets af gehou nie, maar ook twyfel laat ontstaan of hy oorweeg sou kon word vir die Spele wat in Julie in Tokio, Japan, sou begin.
"Dit was altyd my droom om aan die Olimpiese Spele deel te neem, en dit sou 'n groot prestasie vir my wees om die kleure met trots te dra en myself goed van my taak te kwyt," sê Dlamini in 'n verklaring van NTT.
"Noudat dit uitgestel is, gee dit my meer tyd om beter voor te berei, aangesien ek net 'n paar maande tot my beskikking gehad het. So ek was nie heeltemal seker, of vol vertroue dat ek teen Junie reg sou wees nie.
"Aangesien die Spele nou in 2021 is, weet ek dat ek baie tyd tot my beskikking het om myself voor te berei en myself in 'n goeie toestand te kry," sê hy.
Dlamini was eers laat in Februarie terug in die saal, en kon weens die besering ook nie vroeër vanjaar aan die Suid-Afrikaanse padkampioenskappe deelneem nie.
Dié boorling van Kaapstad word as een van die nuwe geslag se Jong Turke in plaaslike fietsry beskou, en het in 2019 sy buiging in die prestigeryke Vuelta a España gemaak.
Dit is lekker om buite te wees en terug te kom na waar ek eers was.
Hy is tans in Nederland, waar self-isolasie nog nie geld nie, en erken die tyd weg van sy fiets was om die minste te sê frustrerend.
"Ek het tien weke binnenshuis geoefen, en ek dink dit was meer as genoeg. Ek het regtig daarna uitgesien om buite te wees en tyd op my fiets deur te bring.
"Ek het so lank gewag vir die dag en dit het uiteindelik aangebreek. Dit is lekker om buite te wees en terug te kom na waar ek eers was," sê Dlamini.
Hy vertel dat die Covid-19-pandemie ook in Nederland 'n invloed op sy leefwyse het – soos in die geval van die meeste sportmanne en -vroue die wêreld oor.
"Dit is nogal 'n groot ding hier en almal is bewus daarvan. Ek probeer om aan so min dinge as moontlik te raak terwyl ek in my daaglikse roetine is, en ek oefen ook op my eie.
"In Nederland word jy tans nog toegelaat om buite te oefen, maar dit is uit die aard van die saak beter as jy op jou eie oefen. Ek hou ook 'n veilige afstand wanneer ek winkels toe gaan," sê Dlamini.
* Daar is intussen sprake dat die Tour de France, die wêreld se mees prestigeryke fietstoer, wat op 27 Junie moet begin, sonder toeskouers kan plaasvind.
Die BBC berig dié drastiese stap word oorweeg weens Covid-19 wat die sportwêreld basies tot stilstand gebring het.